CELEX: 62019TN0141
Language: el
Date: 2019-03-04 00:00:00
Title: Υπόθεση T-141/19: Προσφυγή της 4ης Μαρτίου 2019 — Sabo κ.λπ. κατά Κοινοβουλίου και Συμβουλίου

29.4.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 148/60
            
         
      Προσφυγή της 4ης Μαρτίου 2019 — Sabo κ.λπ. κατά Κοινοβουλίου και Συμβουλίου
      (Υπόθεση T-141/19)
      (2019/C 148/59)
      Γλώσσα διαδικασίας: η αγγλική
      
         Διάδικοι
      
      
         Προσφεύγοντες: Peter Sabo (Tulčik, Σλοβακία) και έξι λοιποί προσφεύγοντες (εκπρόσωπος: R. Smith, Solicitor)
      
         Καθών: Ευρωπαϊκό Κοινοβούλιο και Συμβούλιο της Ευρωπαϊκής Ένωσης
      
         Αιτήματα
      
      Οι προσφεύγοντες ζητούν από το Δικαστήριο να κηρύξει άκυρες τις διατάξεις της οδηγίας (ΕΕ) 2018/2001 του Ευρωπαϊκού Κοινοβουλίου και του Συμβουλίου (1) με τις οποίες λαμβάνεται υπόψη η ενέργεια από τη δασική βιομάζα για τους σκοπούς του άρθρου 29 παράγραφος 1, και ειδικότερα για: (α) τη συνεισφορά στον συλλογικό στόχο για το 2030, (β) την αξιολόγηση της τηρήσεως της υποχρεώσεως χρήσεως ανανεώσιμης ενέργειας, και (γ) τον προσδιορισμό της επιλεξιμότητας για χρηματοδοτική υποστήριξη.
      
         Λόγοι ακυρώσεως και κύρια επιχειρήματα
      
      Προς στήριξη της προσφυγής τους, οι προσφεύγοντες προβάλλουν δύο λόγους.
      
                  1.
               
               
                  Με τον πρώτο λόγο ακυρώσεως προβάλλεται ότι η οδηγία 2018/2001 αντίκειται στο άρθρο 191 ΣΛΕΕ διότι δεν συμβάλλει στη διατήρηση, προστασία και βελτίωση της ποιότητας του περιβάλλοντος, στην προστασία της υγείας του ανθρώπου, ή στη συνετή και ορθολογική χρησιμοποίηση των φυσικών πόρων. Δεν αποβλέπει σε υψηλό επίπεδο προστασίας του περιβάλλοντος, δεν επανορθώνει τις καταστροφές του περιβάλλοντος στην πηγή και δεν στηρίζεται στη αρχή της προφύλαξης ούτε στην αρχή «ο ρυπαίνων πληρώνει». Επίσης, παραγνωρίζει επιστημονικά δεδομένα όσον αφορά τις επιπτώσεις της καύσης δασικής βιομάζας στην κλιματική αλλαγή.
               
            
                  2.
               
               
                  Με τον δεύτερο λόγο ακυρώσεως προβάλλεται ότι η οδηγία 2018/2001 προσβάλλει πλήθος δικαιωμάτων των προσφευγόντων (τα οποία κατοχυρώνονται στα άρθρα 7, 10, 14, 17, 22, 24, 35 και 37 του Χάρτη Θεμελιωδών Δικαιωμάτων της Ευρωπαϊκής Ένωσης) που έχουν οικουμενικό χαρακτήρα και πρέπει να τηρούνται τόσο σε σχέση με τους αιτούντες εντός της ΕΕ αλλά και εκτός της ΕΕ. Οι εν λόγω προσβολές δικαιωμάτων δεν είναι δικαιολογημένες, κατά το μέτρο που οι επίμαχες διατάξεις της προσβαλλόμενης οδηγίας δεν συνδέονται κατ’ ανάγκην ή λογικώς με τους σκοπούς της Ένωσης περί προστασίας του περιβάλλοντος, αλλά έρχονται σε αντίθεση με αυτούς.
               
            
         (1)  Οδηγία (ΕΕ) 2018/2001 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για την προώθηση της χρήσης ενέργειας από ανανεώσιμες πηγές (ΕΕ L 328, 21.12.2018, σ. 82).